Die handsak van die toekoms - Corona Krisissentrum
Tuis / COVID-19 / Die handsak van die toekoms
Die handsak van die toekoms
Ek skrik vanoggend wakker met die besef: Ek kort 'n groter handsak…
Ons ken die cliché dat vrouens hulle hele wêreld in hulle handsakke rondsleep en selde dalk alles gebruik daarin, maar ek dink die handsak van die toekoms gaan baie anders lyk.
Mammas met jong kinders dra gewoonlik heelwat meer items saam met hulle – daar is altyd 'n ekstra doek, sappie, koekies of t-hemp. Die wapenrusting wat ek deesdae moet aantrek om brood en melk te gaan koop, en die wete dat die lewe onherroeplik verander weens Covid-19, dwing persoonlike verandering ook af.
Die handsak van die toekoms gaan onder meer, volgens my, die volgende noodsaaklike items benodig:
Wondspoel middel – hierdie werk fantasties om hande af te spuit en was, trollies en mandjies te ontsmet, asook deure handvatsels en oppervlaktes te ontsmet. Ek spuit sommer my stuurwiel af nadat ek by die winkel was.
Handreinigers – hierdie is 'n ekstra vir krisis oomblikke. Sorg altyd dat jy een (of twee) in jou handsak het. Maak seker daar is in jou kind se skooltas, in die kar, jou kantoor en een vir waneer jy binne die huis in stap.
"Wetwipes" – ek het lanklaas hierdie aangekoop omdat ek nie meer jong kinders het nie, maar het in die laaste ruk gesien dit help baie om items en jou hande mee af te vee. Dit is 'n ongelooflike veelsydige item.
Handskoene – ek besef daar is baie kontroversiele inligting oor die dra van handskoene. Vir my gaan dit bloot om nie aan grillerige items te vat nie en my hande te beskerm. Indien jy wel handsoeke dra, maak baie seker dat jy geensins aan enige ander deel van jou lyf vat nie, en gooi dit veilig en verantwoordelik weg sodra dit klaar gebruik is. Met die winter wat op pad is, is dit ideaal vir kinders om hul winterhandskoene te dra.
Gesigmaskers – sorg dat jy een vir elkeen van jou gesinslede het, asook 'n paar ekstra in die kar. Hierdie is om te dra in enige publieke plek, en help ook die kindertjies om nie aan hul gesigte te vat nie.
Alkohol lappies – om jou foon mee af te vee of vir ekstra ontsmetting as 'n "wetwipe" nie die ding gaan doen nie.
Handeroom – met al die handewassery en ontsmetting gaan jy beslis iets nodig hê om te verseker dat jou hande nie uitdroog tot stof nie.
Dan is daar natuurlik die gewone noodsaaklikhede soos sneesdoekies, antiseptiese room, hoofpynpille, suiglekkers en strooitjies.
Om te versker jy dra jou nie dood nie, kan jy kies om 'n ekstra sak met hierdie items in jou kar te hou (soos wat mans gewoonlik maak met toerusting vir die motor), of jy kan jouself bederf met 'n nuwe handsak. Ek gaan vir nou 'n bietjie loer na nuwe handsakke aanlyn!